«Էրտողանի քաղաքական աջակցութեամբ եւ պաշտպանութեամբ, SBK Holding ընդլայնած է իր գործունէութիւնը տարբեր ոլորտներու մէջ, ինչպէս՝ ֆինանսներու, ուժանիւթի, անշարժ գոյքի, պաշտպանութեան, հանքարդիւնաբերութեան, արդիւնաբերութեան, զբօսաշրջութեան, արհեստագիտութեան եւ լոճիսթիքի մէջ: Ընկերութիւնը հիմնականին մէջ աշխոյժ գործունէութիւն կը ծաւալէ ֆինանսներու ոլորտին մէջ՝ ներդրումային դրամատուներու, գործնական կառավարման եւ հումքի ֆինանսաւորման միջոցով: Այն նաեւ էական շահագրգռուածութիւն ունի ուժանիւթի հատուածին մէջ, որ կը տարածուի ինչպէս Ամերիկայի, այնպէս ալ Ռուսիոյ շուկաներուն մէջ: Էրտողանին բնաւ չէր անհանգստացուցած այն փաստը, որ Թերմենճեան արդէն ներգրաւուած էր Անվտանգութեան բաժանմունքի կողմէ իրականացուող ծաւալուն հետապնդումի մէջ՝ փողերու լուացման, հարկերէ խուսափելու եւ գողցուած վառելանիւթի գծով: Էտկար Սարգսեան, որ ամերիկեան SBK Holdingsի նախկին նախագահն ու փաստաբանն էր, Յուլիս 14, 2017ին դատարան ներկայացուցած հայցով նշած է, որ ռուս [հայ] Թերմենճեան յանցաւոր կազմակերպութեան ղեկավարն է: Տեղին է յիշեցնել, որ ան 1993 թուականին ձերբակալուած էր Ամերիկայի մէջ կազի հարկերու խարդախութեան յանցանքով, մինչ ռուսական մաֆիան, անցեալ դարու 80-90ականներուն աշխուժօրէն ներգրաւուած էր նման խարդախութեան մէջ: Անոր դէմ մեղադրանք արձանագրուած է նաեւ անցեալին՝ հարկային կեղծարարութեան եւ զինուած յարձակման համար, իսկ 2013ին ան ծեծկռտուքի յանցանքով դատապարտուած է», կը հաղորդէ Պոզքուրթ: